**Dragi moji mladi novinarji!**

Pred nami je še en delovni teden, potem pa, verjeli ali ne, bomo »zakorakali« v mesec junij, ki že diši po počitnicah … A do takrat nas čaka še nekaj dela, da bodo potem počitnice res zaslužene.

Ta teden bi vas pri predmetu šolsko novinarstvo spet želela spodbuditi k razmišljanju in da bi tako kot pravi novinarji predstavili svoje razmišljanje o aktualnih dogodkih – tokrat o trenutnem dogajanju v šolah.

Učenci prvega triletja so se z 18. majem ponovno vrnili v šole, seveda ob upoštevanju zelo strogih ukrepov. S ponedeljkom tega tedna se vračajo tudi učenci 9. razreda.

Zanima me, kako vi, predstavniki učencev, ki se še vedno šolate od doma, gledate na trenutne razmere. Napišite članek/zapis, v katerem boste predstavili:

* kako vi gledate na to, da so se nekateri učenci lahko vrnili v šolo, nekateri pa ne (utemeljite, zakaj je to dobro oziroma zakaj se vam to ne zdi v redu),
* kako vi gledate na pouk, ko morajo učenci in vsi zaposleni upoštevati zelo stroge ukrepe,
* ali bi se vi želeli vrniti v šolo ali pa bi raje šolsko leto zaključili na daljavo (svoje mnenje utemeljite),
* in še posebni izziv – kaj menite, kako bo pouk potekal jeseni?

Naj vam bodo dana navodila v pomoč pri pisanju prispevka – poudarek je seveda na vašem razmišljanju, ki ga morate ustrezno utemeljiti.

Prispevke, ki jih pričakujem z velikim zanimanjem, mi pošljite do **srede, 27. maja.**

Želim vam uspešno delo.

Vaša učiteljica Breda